उयां ते ए चिन्ता मेरे मनै च उस्सै समें थमां ही जेल्लै में कनून पढ़ै करदा हा। इनें गल्लें दी चर्चा में अपने इक-दौं मित्रें कन्ने बी कीती। उनें आखेआ जे मिगी दादा भाई कोला इस बारै सलाह लैनी चाइदी। ए ते कुतै पिच्छें लिखी आयां जे मेंरे कोल दादाभाई दे नां कुसै दी इक चिट्ठी ऐ ही। इस चिट्ठी कोला में कम्म बड़े चिरें पिच्छों लेआ। औं झक्कै करदा हा जे महान आदमी कन्ने मलाटी करने दा मिगी के हक ऐ? उन्दा कुतै भाशन होंदा तां सुनन जरूर जंदा ते इक नुक्करा बैठा दा अक्खियें ते कन्नें गी तृप्त करियै परतोई औन्दा। दादाभाई ने विघार्थियें दा इक मंडल बी कायम कीते दा हा। में बी ओदे च जन्दा हा। दादाभाई विघार्थियें गी जित्रा प्यार करदे हे, विघार्थियें च उन्दे आस्तै उत्रा गै आदरभाव हा। ए दिक्खियै मिगी बड़ी खुशी होंदी। आखर इक दिन, में हिम्मत करियै ओ सफारशी चिट्ठी उनेईं दित्ती। उन्दे कन्ने मलाटी होई। उनें मिगी आखेआ: “तुगी जिस बेल्लै बी कियै चाली दे सलाह-मशवरे दी लोड़ पवै मेरे कोल आई जा कर।” पर में उनेई कदें कष्ट नई दित्ता। में इयै समझदा हा जे उंदा समां बड़ा कीमती ऐ। निक्की 2 गल्लें आस्तै उन्दा समां लैना इक अपराध ऐ। इस करी अपनियें तकलीफें दा भार लेइयै उन्दे कोल कदें नईं जाई सकेआ।